**Nota informativă  
la proiectul de lege privind modificarea**

**Anexei nr.1 din Codul fiscal nr.1163-XIII  din  24 aprilie 1997**

Prezentul proiect de lege prevede modificarea cotelor accizei la țigările fără filtru pentru anii 2019-2020. Astfel, se propune ca pentru anul 2019 să fie stabilită cota specifică a accizei de 460 lei pentru 1000 de bucăți și de 6% cota ad-valorem, iar pentru anul 2020 să fie stabilită cota specifică de 540 lei pentru 1000 de bucăți și cota ad-valorem de 9%.

Modificarea are ca scop primordial armonizarea legislației fiscale în concordanță cu cotele accizelor stabilite de către Directiva 2011/64/UE a Consiliului din 21.06.2011 privind structura și ratele accizelor aplicate tutunului prelucrat, în contextul art.55 din Acordul de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte ratificat de către Parlamentul Republicii Moldova prin Legea nr.112 din 02.07.2014, care stipulează că părţile îşi dezvoltă cooperarea şi îşi armonizează politicile în ceea ce priveşte contracararea şi combaterea fraudei şi a contrabandei cu produse supuse accizelor. Cooperarea include, printre altele, aproprierea treptată a ratelor accizelor la produse din tutun, în măsura posibilului, ţinând seama de constrângerile contextului regional, inclusiv printr-un dialog la nivel regional şi în conformitate cu Convenţia-cadru pentru controlul tutunului a Organizaţiei Mondiale a Sănătăţii din 2003 (CCCT a OMS).

În acest sens, în conformitate cu angajamentele asumate, Republica Moldova urmează să aplice pînă în anul 2025 cota accizului nu mai mică de 90 Euro pentru 1000 de ţigarete, indiferent de preţul ponderat de vânzare cu amănuntul.

Respectiv, majorarea cotei accize va recalibra cotele accizelor la țigarete pentru Republica Moldova în sensul ajustării acestora conform graficului prestabilit de armonizare, astfel necreînd presiuni asupra autorităților cît și asupra populației în vederea îndeplinirii responsabilităților asumate.

Majorarea accizelor la produsele din tutun vine și ca o măsură de combatere a consumului produselor din tutun în contextul în care consumul de tutun s-a constat a fi cauza unor afecțiuni letale. În aceeași ordine de idei, se accentuează necesitatea modificării cotelor accizelor la țigaretele fără filtru în vedere unificării cotelor cu cea a țigaretelor cu filtru, dat fiind faptul că există o rată înaltă de substituire a acestora ceea ce face ca țigaretele fără filtru să aibă o atractivitatea mai mare.

De asemenea, se constată că experiența internațională nu prevede divizarea țigaretelor pe diferite tipuri, astfel acestea fiind impozitate în măsură egală indiferent de prezența sau lipsa muștiucului sau a filtrului.

Astfel, majorarea cotei accizei va avea un impact major asupra stării sănătății sociale, psihologice a persoanelor, cît și un impact pozitiv asupra bugetului public național prin acumularea unor venituri adiționale care vor permite acoperirea cheltuielilor de ordin social și medical inclusiv în vederea combaterii consumului produselor din tutun.

**MINISTRUL Octavian ARMAȘU**